再次韻柏桐軒
作者：陳棣
朝代：宋

paragraphs: 修垣蔽軒楹，如觀坐井天。
高人爲披豁，物趣俱森然。
柏桐伍蒿萊，混迹幾歲年。
俄驚俯丹楹，况得依臞仙。
佳名一品題，好語萬口傳。
高參溜雨句，美並朝陽篇。
掄才稽往牒，橫陳榱棟邊。
論功及乃祖，屢薦薰風絃。
謙居髯松下，優在良梓前。
荆徐入貢時，曾不數樟楩。
固殊上林木，虞衡日量詮。
且異溫室樹，衣冠時遶旋。
此方安靜僻，所欲唯生全。
植物貴遂性，憑君較愚賢。